Tor Grande

Tor Grande (født 1963) er en norsk kjemiker. Han er professor i uorganisk kjemi og materialteknologi ved Norges teknisk-naturvitenskapelige universitet (NTNU). I 2024 ble han ansatt som rektor ved samme institusjon, etter å ha vært konstituert siden 15. desember 2023. Før han ble konstituert som rektor, var han prorektor for forskning og formidling. Han er ansatt som rektor i et åremål som varer til 31. juli 2029.

 Utdannelse og karriere 
Grande ble uteksaminert som sivilingeniør fra Norges tekniske høgskole (NTH) i 1987. I 1988 fikk han et doktorgradsstipend fra Norges Teknisk-Naturvitenskapelige Forskningsråd, og i 1992 oppnådde han graden dr.ing. ved NTHs avdeling for uorganisk kjemi med avhandlingen Viscosity and thermodynamic properties of some glass forming zirconium fluoride based melts. (ikke fulltekst) 

Etter avsluttet doktorgrad var han en tid postdoktor ved Arizona State University. Deretter ble han tilsatt som førsteamanuensis ved NTH, og i 1997 som professor ved NTNUs institutt for materialteknologi. Ved NTNU ledet han en forskergruppe sammen med professor Mari-Ann Einarsrud. Med Einarsrud og professor Kjell Wiik, etablerte han CerPoTech i 2007, de lager keramiske pulver til bruk i brenselceller, katalytiske membraner og materialer som erstatter bly i elektroniske produkt. Han har hatt flere forskningsopphold i utlandet, blant annet ved National Institute of Inorganic Materials i Tsukuba, Japan, Universitetet i Rennes 1 i Frankrike og École polytechnique fédérale de Lausanne i Sveits.

Han var instituttleder ved Institutt for materialteknologi, NTNU, i perioden 2005–2009 og prodekan for forskning ved Fakultet for naturvitenskap ved NTNU fra 2013 til 2020.

Grande har vært medlem av Komité for kjønnsbalanse og mangfold i forskning (Kif) i to perioder (2014–2017) og (2018–2021).

 Publikasjoner 

 Hedersbevisninger (utvalg) 
Grande ble tildelt Det Kongelige Norske Videnskabers Selskabs vitenskapelige pris for 1995.

I 2005 ble han innvalgt medlem av Det Kongelige Norske Videnskabers Selskab (DKNVS).

I 2009 mottok han NTNUs likestillingspris, etter at han tilsatte fire kvinner i forskergruppen han ledet. 

I 2012 ble han valgt inn i Det Norske Videnskaps-Akademi i gruppe for kjemi.dnva.no DNVA-medlemmer  

Han er også innvalgt medlem i Norges Tekniske Vitenskapsakademi.

 Referanser 

 Eksterne lenker 


Kategori:Norske kjemiprofessorer
Kategori:Professorer ved NTNU
Kategori:Medlemmer av Det Norske Videnskaps-Akademi
Kategori:Medlemmer av Norges Tekniske Vitenskapsakademi
Kategori:Personer fra Trondheim kommune
Kategori:Medlemmer av Det Kongelige Norske Videnskabers Selskab
Kategori:Rektorer ved NTNU